A katedrális helyén először a 11-12. században épült egy román stílusú kápolna. A 12. század végén II. Konrád morva őrgróf kibővíttette, apszist és kriptát építettek hozzá. A 13. század végén már román stílusú bazilika állt itt, amelynek maradványait a 21. század eleji ásatásokon tárták fel. Ezután korai gótikus stílusban újjáépítették. A templomot több alkalommal megrongálták, különösen a harmincéves háború idején. Egy legenda szerint a svéd Lennart Torstenson csapatai hónapokig ostromolták a várost és végül egy végső rohamot intézett a falak ellen, megfogadva, hogy ha délig nem járnak sikerrel, akkor elvonul. Az összeomlás szélére kerülő védők 11 órakor megkongatták a katedrális harangjait és a támadók visszavonultak. Azóta mindig 11 órakor harangoznak a templomban.